2017. gada \_\_. \_\_\_ Noteikumi Nr. \_\_

Rīgā prot. Nr. \_\_ \_\_. §)

**Ministru kabineta noteikumu projekts**

**"Kārtība, kādā izvietojami informatīvie uzraksti vai simboli par smēķēšanas aizliegumu vai atļauju smēķēt, kā arī uzrakstu un simbolu paraugi"**

*Izdoti saskaņā ar*

*Tabakas izstrādājumu, augu smēķēšanas produktu,*

*elektronisko smēķēšanas ierīču*

*un to šķidrumu aprites likuma 10.panta septīto daļu*

**I. Vispārīgais jautājums**

1. Noteikumi nosaka kārtību, kādā izvietojami informatīvie uzraksti vai simboli par smēķēšanas aizliegumu vai atļauju smēķēt (turpmāk - uzraksti vai simboli), kā arī uzrakstu un simbolu paraugus.

**II. Uzrakstu un simbolu apraksts**

2. Aizliegumu smēķēt norāda ar uzrakstu "Smēķēt aizliegts" (1. pielikums) vai ar simbolu par smēķēšanas aizliegumu (2. pielikums).

3. Atļauju smēķēt norāda ar uzrakstu "Atļauts smēķēt" (3. pielikums) vai ar simbolu par atļauju smēķēt (4. pielikums), kā arī izvieto informatīvo uzrakstu “Smēķēšana nogalina – atmetiet tagad” (5.pielikums).

4. Norādes pie ieejām ēkās vai būvēs (kā arī uz ārējām kāpnēm un lieveņiem), kur izvietotas valsts pārvaldes iestādes un kapitālsabiedrības, kurās vairāk nekā 50 procenti kapitāla daļu (akciju) pieder publiskai personai, satur uzrakstu "Nesmēķēt tuvāk par 10 metriem no ieejas" (6.pielikums) vai simbolu par smēķēšanas aizliegumu.

**III. Uzrakstu un simbolu izvietošanas prasības**

5. Uzrakstus vai simbolus izvieto tādās vietās (telpās un teritorijās), kur saskaņā ar Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likuma (turpmāk – likums) 10.panta otro, trešo, ceturto un piekto daļu ir noteikti smēķēšanas ierobežojumi:

5.1. uzrakstus vai simbolus "Atļauts smēķēt" izvieto likuma 10. panta otrās daļas 3., 8., 10., 12., 14. un 15. punktā, trešajā, ceturtajā un piektajā daļā minētajās vietās tikai telpās vai vietās, kas speciāli ierādītas smēķēšanai. Citās telpās uzrakstus vai simbolus "Smēķēt aizliegts" neizvieto;

5.2. ja likuma 10.panta otrās daļas 3., 8., 10., 12., 14. un 15. punktā, trešajā, ceturtajā un piektajā daļā minētajās vietās nav speciāli ierādīta telpa vai vieta smēķēšanai, tad uzrakstus vai simbolus "Smēķēt aizliegts" izvieto pie ieejas ēkās vai būvēs.

6. Uzrakstus vai simbolus izvieto labi redzamās vietās. Uzrakstus un simbolus publiskās teritorijās izvieto ne mazāk kā 1,8 metru augstumā no zemes.

7. Par uzrakstu vai simbolu izgatavošanu, izvietošanu un saglabāšanu atbild attiecīgo ēku, būvju, telpu un teritoriju valdītāji vai turētāji.

8. Izdevumus, kas saistīti ar uzrakstu vai simbolu izgatavošanu un izvietošanu, sedz attiecīgo ēku, būvju, telpu un teritoriju valdītāji vai turētāji.

**IV. Noslēguma jautājumi**

9. Atzīt par spēku zaudējušiem Ministru kabineta 2005. gada 20. decembra noteikumus Nr. 976 "Noteikumi par kārtību, kādā izvietojami informatīvie uzraksti vai simboli par smēķēšanas aizliegumu un atļauju smēķēt, kā arī par uzrakstu un simbolu paraugiem" (Latvijas Vēstnesis, 2005, 206. nr.).

10. Uzrakstus vai simbolus, kuri izvietoti līdz šo noteikumu spēkā stāšanās dienai un kuri neatbilst šo noteikumu prasībām vai noteikumos par darba aizsardzību noteiktajām prasībām attiecībā uz drošības zīmju lietošanu, nomaina līdz 2017. gada 20. maijam.

Ministru prezidents Māris Kučinskis

Veselības ministre Anda Čakša

Iesniedzējs: veselības ministre Anda Čakša

Vīza: valsts sekretārs Kārlis Ketners